b'\n_START_ARTICLE_\nMacrinus\n_START_PARAGRAPH_\nMarcus Opellius Macrinus (ca. 165 \xe2\x80\x93 8. juni 218), kendt som Macrinus, var romersk soldaterkejser 217 \xe2\x80\x93 218, hvis regering adskiller de to perioder med severiske kejsere i det Severiske dynasti.\n_START_SECTION_\nHistorie\n_START_PARAGRAPH_\nHans baggrund er kun delvis kendt, han var mauretanier, uddannet sagf\xc3\xb8rer men blev aldrig senator. Fra 212 fungerede han som gardepr\xc3\xa6fekt for pr\xc3\xa6torianergarden og som s\xc3\xa5dan arrangerede han mordet p\xc3\xa5 Caracalla under tilbagetoget fra Parthien 217 og udr\xc3\xa5btes til kejser. Grunden er uklar, visse kilder (Dio Cassius, Herodian) antyder at han s\xc3\xb8gte at komme kejserens egne mordplaner i fork\xc3\xb8bet. Det lykkedes ham at redde h\xc3\xa6ren tilbage til Syrien efter at have betalt partherne erstatning._NEWLINE_Macrinus\xe2\x80\x99 regering blev kun et mellemspil. Han opslog hovedkvarter i Syrien, hvor han s\xc3\xb8gte anerkendelse som hersker og pr\xc3\xb8vede at bedre \xc3\xb8konomien ved nye love og overlod dermed initiativet til sine fjender i Rom. Caracallas moster Julia M\xc3\xa6sa og andre kvindelige repr\xc3\xa6sentanter for Severer-sl\xc3\xa6gten fik h\xc3\xa6ren p\xc3\xa5 deres side og opstillede Heliogabalus som ny tronkandidat, mens Macrinus blev upopul\xc3\xa6r i h\xc3\xa6ren ved sine spareplaner. Han besejredes i et slag ved Antiokia, blev fanget under flugten og henrettet.'